CELEX: C2005/082/58
Language: hu
Date: 2005-04-02 00:00:00
Title: T-492/04. sz. ügy: A Jungbunzlauer AG és másik három részvénytársaság által az Európai Közösségek Bizottsága ellen 2004. december 23-án benyújtott kereset

2.4.2005   
            
            
               HU
            
            
               Az Európai Unió Hivatalos Lapja
            
            
               C 82/30
            
         A Jungbunzlauer AG és másik három részvénytársaság által az Európai Közösségek Bizottsága ellen 2004. december 23-án benyújtott kereset
   (T-492/04. sz. ügy)
   (2005/C 82/58)
   Az eljárás nyelve: német
   A Jungbunzlauer AG, székhelye: Bázel (Svájc), a Jungbunzlauer Ladenburg GmbH, székhelye: Ladenburg (Németország), a Jungbunzlauer Holding AG, székhelye: Chur (Svájc), és a Jungbunzlauer Austria AG, székhelye: Bécs, képviselik: R. Bechtold, M. Karl, U. Soltész és C. Steinle, ügyvédek, 2004. december 23-án keresetet nyújtottak be az Európai Közösségek Elsőfokú Bíróságához az Európai Közösségek Bizottsága ellen.
   A felperesek keresetükben azt kérik, hogy az Elsőfokú Bíróság:
   
               1)
            
            
               teljesen semmisítse meg a Bizottságnak a COMP/E-1/36.756. sz. nátrium-glükonát ügyben 2004. szeptember 29-én hozott határozatát;
               vagylagosan semmisítse meg a határozatot az egyes címzettek vonatkozásában;
               vagylagosan mérsékelje a határozat által kiszabott bírságot;
            
         
               2)
            
            
               kötelezze a Bizottságot a felperesek költségeinek viselésére; és
            
         
               3)
            
            
               vonja be az ügybe a T-312/01. sz. ügy iratait és tegye meg az összes pervezető intézkedést, amelyet az Elsőfokú Bíróság megfelelőnek talál.
            
         Jogalapok és fontosabb érvek:
   A megtámadott határozatban a Bizottság megállapította, hogy a felperesek tartós jelleggel versenykorlátozó megállapodásban és/vagy összehangolt magatartásban vettek részt a nátrium-glükonát piacon, és ezáltal megsértették az EK 81. cikk (1) bekezdését és az EGT-Megállapodás 53. cikkét. A felperesekre ezzel összefüggésben bírságot szabtak ki.
   A felperesek vitatják e határozatot, és előadják, hogy kizárólag a Jungbunzlauer Ladenburg GmbH felelős a jogsértésért. A Jungbunzlauer Austria AG és a Jungbunzlauer AG a jogsértésben soha nem vettek részt, és a Jungbunzlauer Ladenburg GmbH piaci magatartására és üzletpolitikájára nem volt befolyásuk. Nem felelnek a Jungbunzlauer Ladenburg GmbH-val való társasági jogi kapcsolatukért, és a Jungbunzlauer-csoporthoz való tartozásukért sem. A Jungbunzlauer Holding AG tisztán holdingtársaság, amelynek nincs döntő befolyása a termelési és árpolitikára, így a Jungbunzlauer Ladenburg GmbH nátrium-glükonát piacon való magatartására.
   Még ha a Jungbunzlauer Austria AG, a Jungbunzlauer AG és a Jungbunzlauer Holding AG felelős is lenne a jogsértésért, amely a felperesek szerint nincs így, az elévülés miatt a Bizottságnak a bírságkiszabással kapcsolatos hatásköre megszűnt.
   A felperesek továbbá arra hivatkoznak, hogy a határozat, amennyiben az a Jungbunzlauer Ladenburg GmbH ellen irányul, alakilag és tartalmilag hibás, mivel több elvet sért. A Bizottság többek között megsértette az ártatlanság vélelmének elvét és a gondos ügyintézés elvét azáltal, hogy az ugyanezen kartellre vonatkozó 2001. október 2-i határozatával kapcsolatban folyamatban lévő bírósági eljárás alatt egy második közigazgatási eljárást folytatott le. A Bizottság a „második”, 2004. szeptember 29-i határozatával megsértette a bizalomvédelem és a ne bis in idem elvét. Ezen túlmenőleg az eljárás aránytalanul hosszú volt.
   Ami a bírság megállapítását illeti, a felperesek többek között arra hivatkoznak, hogy a bírság aránytalanul magas, és túllépi a bírság felső határát, mivel a Bizottság helytelen időtartamból indult ki, a Jungbunzlauer Ladenburg GmbH nem volt a kartell vezetője, és enyhítő körülmények álltak fenn, mivel a közigazgatási eljárás túlságosan hosszú volt.